PMIndiaData/PMIndiaSum huggingface dataset:
प्रधानमंत्री द्वारा डीआरडीओ पुरस्‍कारों का वितरण

रक्षा प्रौद्योगिकी में आगे रहने के लिए रक्षा अनुसंधान गतिविधियों में युवाओं की सहभागिता बढ़ाने का आह्वान। मूल्‍य-संवर्द्धन के लिए बड़े पैमाने पर डीआरडीओ को युवाओं और सैनिकों से जुड़ने को कहा। प्रधानमंत्री ने रक्षा वैज्ञानिकों को बधाई दी – उनके प्रयासों की ऋषि मन से तुलना की। प्रधानमंत्री श्री नरेंद्र मोदी ने रक्षा अनुसंधान संबंधी गतिविधियों में युवाओं की बड़े पैमाने पर सहभागिता का आह्वान किया, ताकि भारत इस क्षेत्र में वैश्‍विक प्रौद्योगिकी उन्‍नयन में अग्रणी स्‍थान कायम रख सके। आज राजधानी में रक्षा अनुसंधान और विकास संगठन (डीआरडीओ) पुरस्‍कार वितरित करने के पश्‍चात वरिष्‍ठ एवं विख्‍यात रक्षा वैज्ञानिकों एवं सशस्‍त्र सेनाओं के वरिष्‍ठ अधिकारियों को संबोधित करते हुए प्रधानमंत्री ने सुझाव दिया कि कम-से-कम पांच डीआरडीओ प्रयोगशालाओं को 35 वर्ष तक की आयु के युवा वैज्ञानिकों में से नवोन्‍मेष अनुसंधान के लिए चुना जाना चाहिए। प्रधानमंत्री ने रक्षा उत्‍पादों में प्रौद्योगिकी को विश्‍व स्‍तरीय बनाने के लिए रक्षा कार्यक्रमों में तेजी लाने की अपील की। प्रधानमंत्री ने वैश्‍विक रक्षा समुदाय के लिए डीआरडीओ के पूर्व-आंकलन एवं तद्नुरूप एजेंडा तय करने के लिए काम करने को कहा। पुरस्‍कृत वैज्ञानिकों को बधाई देते हुए प्रधानमंत्री ने वैज्ञानिकों के प्रयासों की तुलना प्राचीन ऋषियों से की, जिन्‍होंने वेदों की रचना की थी। उन्‍होंने कहा कि इस संवेदनशील क्षेत्र में हमारे वैज्ञानिक जिस निष्‍ठा से काम करते हैं, उससे हमें ‘’ऋषि-मन’’ की अनुभूति होती है। प्रधानमंत्री ने डीआरडीओ को अपने उत्‍पादों के अंतिम उपभोगता, यानि सैनिकों से जुड़ने के लिए प्रेरित किया। उन्‍होंने कहा कि एक सैनिक रक्षा प्रौद्योगिकी में अनेक व्‍यावहारिक नवोन्‍मेषी सुझाव दे सकता है। श्री नरेंद्र मोदी ने प्रश्‍न उठाया कि क्‍या “15 वर्ष तक सैनिक के लिए उत्‍पाद विकसित करने वाले ऋषि से सैनिक कभी मिला है?” श्री नरेंद्र मोदी ने डीआरडीओ का यह भी आह्वान किया कि वे एक पीढी से अगली पीढी तक मानव मूल्‍यों एवं विचारों के आदान-प्रदान अर्थात् ‘’संस्‍कार संक्रमण’’ के लिए चयनित विश्‍वविद्यालयों के साथ सक्रियता से जुड़ें।
प्रधानमंत्री: बौद्ध धर्म चीन और भारत के बीच अत्‍यंत मजबूत कड़ी

प्रधानमंत्री ने गुजरात की बौद्ध विरासत पर जानकारीपूर्ण स्‍लाइड्स साझा की हैं। प्रधानमंत्री श्री नरेन्‍द्र मोदी ने कहा है कि बौद्ध धर्म चीन और भारत को अत्‍यंत मजबूती से जोड़ता है। प्रधानमंत्री ने कहा कि वह 17 सितम्‍बर को अहमदाबाद में राष्‍ट्रपति शी जिनपिंग की अगवानी करने में जुट गए हैं तथा उन्‍हें भरोसा है कि चीन के राष्‍ट्रपति के दौरे से भारत-चीन रिश्‍ते प्रगाढ़ होंगे। प्रधानमंत्री ने कहा कि गुजरात में भी बौद्ध विरासत बड़ी समृद्ध रही है। प्रधानमंत्री ने इसके साथ ही वडनगर खुदाई समेत इससे जुड़ी कुछ जानकारी पूर्ण स्‍लाइड्स सोशल मीडिया पर साझा की हैं।
कैबिनेट ने जम्मू में भारतीय प्रबंधन संस्थान की स्थापना को स्वीकृत दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने जम्मू में भारतीय प्रबंधन संस्थान(आईआईएम) की स्थापना व संचालन को मंजूरी दी है। ओल्ड गर्वमेंट कॉलेज ऑफ इंजीनियरिंग एंड टेक्नोलॉजी के परिसर में अस्थायी तौर से 2016-17 से अकादमिक शुरुआत हो गई है। इस परियोजना में अस्थायी परिसर के लिए 61. 90 करोड़ शामिल है। शुरुआती चार साल 2016-2020 तक यह परिसर अस्थायी ही रहेगा। पोस्ट ग्रेजुएट डिप्लोमा प्रोग्राम(पीजीडीपी) में अभी 54 छात्र पढ़ रहे हैं। इस तरह से छात्रों की संख्या धीरे धीरे बढ़ रही है। चार साल में इन छात्रों की संख्या बढ़ कर 120 हो जाएगी। इस बीच, जम्मू में एक परिसर स्थापित करने की प्रक्रिया चलती रहेगी। कश्मीर क्षेत्र में भी इसकी शाखा खुलेगी। स्थायी परिसर के लिए प्रोजेक्ट रिपोर्ट तैयार करने की प्रक्रिया जारी है। केंद्रीय मंत्रिमंडल ने सोसायटी रजिस्ट्रेशन एक्ट 1860 के तहत आईआईएम जम्मू सोसायटी के गठन को भी मंजूरी दी है। आईआईएम जम्मू का संचालन इस सोसायटी और बोर्ड ऑफ गवर्नर्स द्वारा किया जाएगा। बोर्ड ऑफ गवर्नर्स का गठन भारत सरकार करेगी। संस्थान के संचालन एवं इससे जुड़े प्रशासनिक कार्यों की जिम्मेदारी इसी बोर्ड की होगी। यह योजना जम्मू-कश्मीर के विकास के लिए प्रधानमंत्री के पैकेज का हिस्सा है। एनआईटी श्रीनगर का आधुनिकरण किया गया है और जम्मू में आईआईटी की स्थापना की गई है। साथ दो नए एम्स की स्थापना की गई है, जिसमें एक कश्मीर क्षेत्र में होगा तो दूसरा जम्मू में होगा। इससे जम्मू कश्मीर में उच्च गुणवत्ता वाली शिक्षा और स्वास्थ्य सेवा सुनिश्चित हो सकेगी। पृष्टभूमि भारतीय प्रबंधन संस्थान देश का प्रतिष्ठित संस्थान है जो दुनियाभर में प्रबंधन के क्षेत्र में उच्च गुणवत्ता की शिक्षा के लिए जाना जाता है। प्रबंधन के क्षेत्र में प्रशिक्षण एवं शिक्षा मुहैया कराने को लेकर इसकी एक अलग पहचान है। अभी देश में उन्नीस आईआईएम हैं, जो अहमदाबाद, बेंगलुरु, कोलकाता, लखनऊ, इंदौर, कोझीकोड, शिलांग, रांची, रायपुर, रोहतक, काशीपुरस, त्रिची और उदयपुर में स्थित हैं। अन्य छह जिनकी शुरुआत 2015 में हुई थी वह अमृतसर, सिरमोर, नागपुर, बोधगया, संभलपुर और विशाखापत्तनम में स्थित हैं।
प्रधानमंत्री ने थाइलैंड के राजा महामहमि भूमिबोल अदुल्यादेज के निधन पर शेक व्यक्त किया

प्रधानमंत्री श्री नरेन्द्र मोदी ने थाइलैंड के राजा महामहिम भूमिबोल अदुल्यादेज के निधन पर शेक व्यक्त किया है। प्रधानमंत्री ने कहा, ‘मैं और भारत के लोग अपने समय के शीर्षस्थ नेताओं में से एक किंग भूमिबोल अदुल्यादेज के निधन पर थाइलैंड के लोगों के दुःख में साथ खड़े हैं। किंग भूमि अदुल्यादेज अथवा राम 9 अपने लोगों के बीच काफी सम्मानित थे। मैं उनके परिवार और अनगिनत शुभचिंतकों के साथ खड़ा हूं।’
प्रधानमंत्री ने राष्ट्रमंडल खेल 2022 में भारतीय महिला हॉकी टीम द्वारा कांस्य पदक जीतने पर गर्व व्यक्त किया

प्रधानमंत्री श्री नरेन्द्र मोदी ने राष्ट्रमंडल खेल, 2022 में भारतीय महिला हॉकी टीम द्वारा न्यूजीलैंड को हराकर कांस्य पदक जीतने पर गर्व व्यक्त किया है। प्रधानमंत्री ने ट्वीट किया; “भारत का हॉकी के साथ एक बहुत ही खास रिश्ता है। इसलिए, यह निश्चित है कि कांस्य पदक जीतने वाली हमारी असाधारण महिला हॉकी टीम पर हर भारतीय को गर्व होगा। कई सालों बाद यह पहला अवसर है जब महिला टीम ने राष्ट्रमंडल खेलों में पदक हासिल किया है। मुझे इस टीम पर गर्व है! #Cheer4India”
मंत्रिमंडल ने भारत के आईसीएआई और मलेशिया के एमआईसीपीए के बीच परस्‍पर मान्‍यता समझौते को मंजूरी दी

प्रधानमंत्री नरेन्‍द्र मोदी की अध्‍यक्षता में हुई केंद्रीय मंत्रिमंडल की बैठक में इंस्‍टीट्यूट ऑफ चार्टेर्ड एकाउंटेंट्स ऑफ इंडिया (आईसीएआई) और मलेशियन इं‍स्‍टीट्यूट ऑफ सर्टिफाइड पब्लिक एकाउंटेंट्स (एमआईसीपीए) के बीच परस्‍पर मान्‍यता समझौते को मंजूरी दी गई। इससे इन दोनों संस्‍थानों में से किसी भी एक के योग्‍य चार्टेर्ड एकाउंटेंट्स सदस्‍यों को अपनी मौजूदा एकाउंटेंसी योग्‍यता के समुचित अंकों के आधार पर दूसरे इं‍स्‍टीट्यूट में दाखिला लेने का मौका मिलेगा। लागू करने की रणनीति और लक्ष्‍य: आईसीएआई और एमआईसीपीए एक दूसरे की योग्‍यता को मान्‍यता देने के लिए परस्‍पर समझौता करेंगे। वे एक दूसरे के समुचित तौर पर योग्‍य सदस्‍यों को परीक्षा के विशिष्‍ट मॉड्यूल और तय आधार पर अपने यहां दाखिला देंगे। इस प्रस्‍तावित समझौता ज्ञापन में इन दोनों व्‍यावसायिक संस्‍थानों के उन चार्टेर्ड एकाउंटेंट सदस्‍यों को शामिल किया जाएगा, जिन्‍होंने शिक्षा, परीक्षा, नैतिक व्‍यवहार और व्‍यावहारिक अभ्‍यास समेत इन दोनों संस्‍थानों की सदस्‍यता अनिवार्यताओं को पूर्ण कर लिया है। आईसीएआई और एमआईसीपीए दोनों अपनी योग्‍यता/दाखिला अनिवार्यता, सतत पेशेवर विकास (कंटीन्‍यूइंग प्रोफेशनल डेवलपमेंट –सीपीडी) नीति, रियायतें और किसी भी अन्‍य प्रासंगिक मामले में हुए बदलावों की जानकारी देंगे। प्रमुख प्रभाव: आईसीएआई एशिया प्रशांत क्षेत्र में स्थित संस्‍थानों के साथ द्विपक्षीय सहयोग स्‍थापित करने की मंशा रखता है इसलिए वह एमआईसीपीए के साथ समझौता ज्ञापन पर हस्‍ताक्षर करना चाहता है। इस वैश्विक माहौल में एकाउंटेंसी के पेशे के सामने मौजूद नई चुनौतियों का मुकाबला करने के अवसर का लाभ उठाकर ये दोनों एकाउंटेंसी संस्‍थान नेतृत्‍वकारी भूमिका निभा सकते हैं। इन दोनों नियामक संस्‍थानों के बीच औपचारिक समझौते से दोनों ओर के एकाउंटेंसी समुदाय के बीच बेहतर सामंजस्‍य और व्‍यापक स्‍वीकार्यता में वृद्धि होगी तथा अधिक व्‍यावसायिक अवसरों के विकास का रास्‍ता प्रशस्‍त होगा। पृष्‍ठभूमि: इंस्‍टीट्यूट ऑफ चार्टेर्ड एकाउंटेंट्स ऑफ इंडिया एक वैधानिक निकाय है, जिसे ‘द चार्टेर्ड एकाउंटेंट्स एक्‍ट 1949’ के तहत स्‍थापित किया गया था। इसका कार्य भारत में चार्टेर्ड एकाउंटेंसी के व्‍यवसाय का नियमन करना है। मलेशियन इं‍स्‍टीट्यूट ऑफ सर्टिफाइड पब्लिक एकाउंटेंट्स कंपनी, मलेशिया के कंपनीज एक्‍ट 1965 के तहत काम करती है। वीआरआरके/एमजी/एएम/एसएम/एसके
प्रधानमंत्री ने एफएओ से डब्ल्यूटीओ में गरीबों और किसानों के हितों की रक्षा करने में नेतृत्व करने का आग्रह किया; एफएओ के महानिदेशक ने प्रधानमंत्री से मुलाकात की

खाद्य एवं कृषि संगठन (एफएओ) के महानिदेशक डॉ. जोस ग्रैजियानो डा सिल्वा ने आज प्रधानमंत्री श्री नरेन्द्र मोदी से मुलाकात की। प्रधानमंत्री ने डॉ. डा सिल्वा को ब्राजील में “नो हंगर प्रोजेक्ट” में महत्वपूर्ण भूमिका निभाने वाली शख्सियतों में से एक बताया और एफएओ से विश्व व्यापार संगठन (डब्ल्यूटीओ) में गरीबों और किसानों के हितों की रक्षा करने में नेतृत्व करने का आह्वान किया। प्रधानमंत्री ने कहा कि भारत नियम आधारित वैश्विक व्यापार समझौते के रास्ते में खड़ा नहीं हो सकता। लेकिन भारत गरीबों और किसानों के हितों और खाद्य सुरक्षा का बलिदान नहीं दे सकता है। प्रधानमंत्री ने कहा कि भारत भारतीय कृषि में आने वाली चुनौतियों से निपटने में एफएओ की सक्रिय भागीदारी की ओर देख रहा है। उन्होंने खाद्य भंडारण में क्षमता बढ़ाने के लिए एफएओ के साथ साझेदारी की जरूरत पर भी बल दिया। अंतर्राष्ट्रीय वित्तीय संस्थानों के जरिए एफएओ के प्रयासों के द्वारा लाई गई इस तरह की क्षमता के कुछ भाग को बहुत गरीब देशों की पोषण और खाद्य संबंधी जरूरतों को पूरा करने के लिए रखा जा सकता है। प्रधानमंत्री ने भारत में महिलाओं के लिए एक विशेष अभियान बनाने में एफएओ के सहयोग की बात कही, जो पोषण मूल्य और खाद्य आदतों को सुधारने का मार्ग बतायेगा। प्रधानमंत्री ने स्कूली बच्चों के लिए मिड-डे मील में पोषक तत्वों को बढ़ाने, दालों के उत्पादन और प्रोटीन तत्वों को बढ़ाने, तिलहन के उत्पादन को सुधारने, दूध उत्पादकता को बढ़ाने और भारत में मत्स्य क्षेत्र के आधुनिकीकरण के लिए एफएओ के सहयोग के तरीकों और उपायों पर भी विचार विमर्श किया।
मंत्रिमंडल ने नई दिल्ली अंतर्राष्ट्रीय मध्यस्थता केंद्र विधेयक, 2019 को मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने नई दिल्ली अंतर्राष्ट्रीय मध्यस्थता केंद्र (एनडीआईएसी) की स्थापना के लिए एक विधेयक की घोषणा को मंजूरी दे दी है जिसका उद्देश्य संस्थागत मध्यस्थता के लिए एक स्वतंत्र और स्वायत्त व्यवस्था निर्मित करना है। लाभ इस संस्थागत मध्यस्थता के लाभ सरकार, उसकी संस्था और परिवाद के पक्षकारों को प्राप्त होंगे। विशेषज्ञता की गुणवत्ता और आने वाली लागत के लिहाज से यह केंद्र जनता और सरकारी संस्थानों के लिए फायदेमंद साबित होगा और भारत के संस्थागत मध्यस्थता की धुरी बनने का मार्ग प्रशस्त करेगा। उद्देश्य एनडीआईएसी को जिन उद्देश्यों के साथ स्थापित किया जाएगा वो हैं – अंतर्राष्ट्रीय और घरेलू मध्यस्थता संचालित करने के एक प्रमुख संस्थान के तौर पर खुद को विकसित करने के लिए लक्षित सुधार लाना। समाधान मध्यस्थता और मध्यस्थता संबंधी कार्यवाहियों के लिए सुविधाएं और प्रशासकीय सहयोग प्रदान करना। राष्ट्रीय और अंतर्राष्ट्रीय दोनों स्तरों पर मान्यता प्राप्त पंचों, मध्यस्थों व सुलहकारों या सर्वेक्षकों और जांचकर्ताओं जैसे विशेषज्ञों के पैनल बनाकर रखना। बड़े ही पेशेवर अंदाज में अंतर्राष्ट्रीय और घरेलू मध्यस्थताओं और सुलहों के संचालन को सुगम बनाना। घरेलू और अंतर्राष्ट्रीय स्तर पर मध्यस्थता और सुलह के संचालन के लिए कम खर्चीली और समयोचित सेवाएं प्रदान करना। वैकल्पिक विवाद समाधान और संबंधित मामलों के क्षेत्र में अध्ययन को प्रोत्साहित करना और झगड़ों के निपटारे की व्यवस्था में सुधारों को प्रोत्साहित करना। वैकल्पिक विवाद समाधान को प्रोत्साहित करने के लिए अन्य राष्ट्रीय या अंतर्राष्ट्रीय समाजों, संस्थानों और संगठनों के साथ सहयोग करना। एनडीआईएसी की स्थापना को सुगम करने की दिशा में इस विधेयक में, वैकल्पिक विवाद समाधान अंतर्राष्ट्रीय केंद्र (आईसीएडीआर) के दायित्वों को केंद्र सरकार में स्थानांतरित और निहित करने की परिकल्पना की गई है। केंद्र सरकार बाद में ये दायित्व एनडीआईएसी में निहित करेगी। मुख्य विशेषताएं नई दिल्ली अंतर्राष्ट्रीय मध्यस्थता केंद्र (एनडीआईएसी) की अध्यक्षता ऐसे व्यक्ति द्वारा की जाएगी जो सर्वोच्च न्यायालय में न्यायाधीश या उच्च न्यायालय में न्यायाधीश रहे हों या फिर ऐसे प्रतिष्ठित व्यक्ति हों जिन्हें मध्यस्थता कानून के प्रशासन या प्रबंधन या संचालन में अनुभव और ज्ञान प्राप्त हो। उनकी नियुक्ति भारत के मुख्य न्यायाधीश के साथ परामर्श करके केंद्र सरकार द्वारा की जाएगी। दो पूर्णकालिक या अंशकालिक सदस्य इसमें होंगे जिन्हें उन प्रतिष्ठित व्यक्तियों में से लिया जाएगा जिन्हें घरेलू और अंतर्राष्ट्रीय दोनों, संस्थागत मध्यस्थता का ठोस ज्ञान और अनुभव हो। साथ ही, वाणिज्य और उद्योग के किसी मान्यता प्राप्त निकाय के एक प्रतिनिधि को नियमित आवर्तन के आधार पर अंशकालिक सदस्य के तौर पर चुना जाएगा। विधि मामलों के विभाग के सचिव, व्यय विभाग द्वारा नामित वित्तीय सलाहकार और एनडीआईएसी के मुख्य कार्यकारी अधिकारी इसके पदेन सदस्य होंगे।
प्रधानमंत्री ने जार्डन के शाह को पत्र लिखा, फ्लाइट लेफ्टिनेंट मुआथ-अल-कसासबेह की नृशंस हत्या की निंदा की

प्रधानमंत्री श्री नरेन्द्र मोदी ने जार्डन के शाह अब्दुल्ला-II इब्न अल हुसैन को पत्र लिखकर कहा है कि फ्लाइट लेफ्टिनेंट मुआथ-अल-कसासबेह की नृशंस हत्या की खबर जानकर बेहद दुख हुआ। प्रधानमंत्री ने लिखा है ”यह घटना याद दिलाती है कि आतंकवाद और अतिवाद चुनौती बने हुए हैं और इसके लिए विश्व समुदाय की ओर से सशक्त रूप से ठोस कदम उठाए जाने चाहिए। हम ऐसी घिनौनी, संवेदनहीन और कार्यरतापूर्ण कार्रवाई की घोर निंदा करते हैं” । प्रधानमंत्री ने लिखा भारत दुख की इस घड़ी में व्यथित परिवार और जोर्डन साम्राज्य की जनता और सरकार के साथ है।
प्रधानमंत्री कल इंदौर में प्रवासी भारतीय दिवस में शामिल होंगे

प्रधानमंत्री श्री नरेन्द्र मोदी प्रवासी भारतीय दिवस के अवसर पर कल इंदौर जायेंगे। उन्होंने ट्वीट किया: “प्रवासी भारतीय दिवस मनाने हेतु कल, 9 जनवरी को जीवंत शहर इंदौर पहुंचने के लिए उत्सुक हूं। यह हमारे उस प्रवासी भारतीय समुदाय के साथ जुड़ाव को और मजबूत करने का एक शानदार अवसर है, जिसने वैश्विक स्तर पर अपनी एक अलग पहचान बनाई है।”
प्रधानमंत्री ने हिमाचल प्रदेश के लोगों को उनके राज्य दिवस के अवसर पर बधाई दी

प्रधानमंत्री श्री नरेन्द्र मोदी ने हिमाचल प्रदेश के लोगों को उनके राज्य दिवस के अवसर पर बधाई दी है। प्रधानमंत्री ने कहा कि हिमाचल प्रदेश की जनता को उनके राज्य दिवस के अवसर पर बधाई। मेरी कामना है कि यह राज्य आने वाले वर्षों में विकास की नई ऊंचाइयों को छुए।
पीएम ने थॉमस कप 2022 जीतने वाली टीम से कहा, ‘यह भारत की खेलों में मिली बेहतरीन जीत है’

प्रधानमंत्री श्री नरेन्द्र मोदी ने आज थॉमस कप में ऐतिहासिक जीत हासिल करने वाली भारतीय बैडमिंटन टीम से फोन पर बातचीत की। प्रधानमंत्री ने टीम को बधाई दी और कहा कि खेल विश्लेषकों को इसे भारत की खेलों में मिली बेहतरीन जीत कहना पड़ेगा। उन्होंने कहा कि उन्हें इस बात की बेहद खुशी है कि टीम एक भी राउंड नहीं हारी। प्रधानमंत्री ने खिलाड़ियों से पूछा कि किस स्तर पर उन्हें लगा कि वे जीतेंगे। किदांबी श्रीकांत ने उन्हें बताया कि क्वार्टर फाइनल के बाद टीम का संकल्प काफी मजबूत हो गया था कि हम अंत तक खेलेंगे। उन्होंने प्रधानमंत्री से यह भी कहा कि टीम भावना ने मदद की और हर खिलाड़ी ने अपना 100 प्रतिशत दिया। प्रधानमंत्री ने कहा कि कोच भी प्रशंसा के पात्र हैं। प्रधानमंत्री ने लक्ष्य सेन से कहा कि उन्हें अब आकर अल्मोड़ा की 'बाल मिठाई' खिलानी पड़ेगी। यह युवा शटलर देवभूमि उत्तराखंड से ताल्लुक रखता है। प्रधानमंत्री ने कहा कि लक्ष्य तीसरी पीढ़ी के बैडमिंटन खिलाड़ी हैं। लक्ष्य सेन ने बताया कि टूर्नामेंट के दौरान उनके पिता भी मौजूद थे। उन्होंने श्रीकांत की बात को दोहराते हुए कहा कि क्वार्टर फाइनल के बाद जीत का भरोसा और पक्का हो गया था। एचएस प्रणय ने भी कहा कि क्वार्टर फाइनल जीतना बेहद जरूरी था। उसे जीतने के बाद साफ हो गया था कि भारतीय टीम किसी भी टीम से मुकाबला कर सकती है। उन्होंने कहा कि टीम के समर्थन से ही मलेशिया जैसी मजबूत टीम को हराया जा सका। प्रधानमंत्री ने सात्विकसाईराज रंकीरेड्डी और चिराग शेट्टी को भी उनकी जीत के लिए बधाई दी। प्रधानमंत्री ने चिराग शेट्टी के साथ मराठी में बात की। चिराग ने उन्हें बताया कि वर्ल्ड चैंपियन होना, वो भी भारत से, इससे बेहतर कुछ और चीज नहीं हो सकती। प्रधानमंत्री ने कहा, 'आपकी टीम ने इतना बड़ा काम किया है, आपकी पूरी टीम अभिनंदन की अधिकारी है।' प्रधानमंत्री ने भारत लौटने पर उन्हें उनके कोचों के साथ अपने आवास पर आमंत्रित किया। उन्होंने कहा कि वह उनसे बात करना चाहते हैं और उनके अनुभव सुनना चाहते हैं। प्रधानमंत्री ने विजयी टीम से पूछा कि उभरते एथलीटों और बैडमिंटन, टेबल टेनिस या तैराकी जैसे खेलों में भाग लेने वाले छोटे बच्चों के लिए आपका संदेश क्या होगा? श्रीकांत ने टीम की तरफ से कहा कि आज के समय में भारत में खेलों के लिए भरपूर सहयोग मिल रहा है। भारतीय खेल प्राधिकरण, सरकार, खेल संघों और एलीट लेवल पर- टारगेट ओलंपिक पोडियम स्कीम (टीओपीएस) के प्रयासों के चलते खिलाड़ियों को काफी सपोर्ट मिल रहा है। अगर ऐसा चलता रहा तो हमें लगता है कि भारत में कई और चैंपियन निकलेंगे। उन्होंने अपनी पसंद के खेलों में भाग लेने वाले छोटे बच्चों से कहा कि अगर वे अपना शत प्रतिशत दे सकते हैं तो भारत में उन्हें खेल के क्षेत्र में काफी समर्थन मिलेगा। देश में अच्छे कोच हैं और बुनियादी ढांचे मजबूत हैं, अगर वे प्रतिबद्ध हैं तो अंतरराष्ट्रीय स्तर पर अच्छा कर सकते हैं। किदांबी श्रीकांत ने कहा, 'अगर वे 100 प्रतिशत समर्पण के साथ काम कर सकते हैं तो वे निश्चित रूप से सफल होंगे।' प्रधानमंत्री ने खिलाड़ियों के माता-पिता के प्रति सम्मान व्यक्त करते हुए उन्हें बधाई दी और कहा कि खेलकूद के लिए बच्चों को प्रोत्साहित करना और आखिर तक उनके साथ खड़े रहना कठिन काम होता है। बातचीत के आखिर में प्रधानमंत्री ने खिलाड़ियों के साथ मिलकर 'भारत माता की जय' के नारे लगाए।
टोयोटा अध्‍यक्ष श्री आकियो टोयोडा और सुजूकी अध्‍यक्ष श्री ओ. सुजूकी ने प्रधानमंत्री से मुलाकात की

टोयोटा अध्‍यक्ष श्री आकियो टोयोडा और सुजूकी अध्‍यक्ष श्री ओ. सुजूकी ने आज प्रधानमंत्री श्री नरेन्‍द्र मोदी से मुलाकात की। मुलाकात के दौरान टोयोटा-सुजूकी के बीच व्‍यापारिक साझेदारी और भविष्‍य के प्रौद्योगिकीय विकास के मुद्दे पर बातचीत हुई। इस साझेदारी से प्रौद्योगिकी और विनिर्माण के क्षेत्र में टोयोटा के वैश्‍विक नेतृत्‍व और विशेष कर, भारत में छोटे कारों के उत्‍पादन में सुजूकी की ताकत के एक साथ आ जाने की संभावना है। इससे नई प्रौद्योगिकी के विकास में भारत को सक्षम हो जाने की संभावना है। इसके अलावा, इन प्रौद्योगिकीयों के लिए आवश्‍यक पुर्जे का स्‍थानीय निर्माण अत्‍याधिक मात्रा में हो सकेगा। इस प्रकार यह साझेदारी ‘मेक इन इंडिया’ को बढ़ावा देने के साथ ही रोजगार सृजन में योगदान करेगी। इसके परिणामस्‍वरूप भारत से नई प्रौद्योगिकी आधारित कारों के निर्यात की संभावना बढ़ेगी।
प्रधानमंत्री ने लंदन हमलों की निंदा की

प्रधानमंत्री श्री नरेंद्र मोदी ने लंदन में हुए हमलों की निंदा की है और उन्‍होंने कहा क‍ि ये हमले दु:खद और रोष पैदा करने वाले हैं । अपने संदेश में प्रधानमंत्री ने कहा “लंदन में हुए हमले दु:खद और रोष पैदा करने वाले हैं । हम इसकी निंदा करते हैं । मैं मृतकों के परिवारों के साथ हूं और मैं हमलों में घायल हुए लोगों के शीघ्र स्‍वस्‍थ होने की कामना करता हूं ।”
प्रधानमंत्री ने पिंगली वेंकैया को उनकी जयंती पर श्रद्धांजलि दी

प्रधानमंत्री श्री नरेन्द्र मोदी ने पिंगली वेंकैया को उनकी जयंती पर श्रद्धांजलि दी प्रधानमंत्री ने अपने ट्वीट में कहा; “मैं महान पिंगली वेंकैया को उनकी जयंती पर श्रद्धांजलि अर्पित करता हूं। हमें तिरंगा देने के उनके प्रयासों के लिए हमारा देश हमेशा उनका ऋणी रहेगा, जिस पर हमें बहुत गर्व है। तिरंगे से शक्ति और प्रेरणा लेते हुए, हम राष्ट्र की प्रगति के लिए कार्य करते रहेंगे।”
प्रधानमंत्री ने ‘करगिल विजय दिवस’ पर देश के वीर जवानों को नमन किया

प्रधानमंत्री श्री नरेन्‍द्र मोदी ने ‘करगिल विजय दिवस’ पर देश के वीर जवानों को नमन किया। प्रधानमंत्री ने कहा, ‘करगिल विजय दिवस पर हम अपने वीर जवानों के अदम्‍य पराक्रम और दृढ़संकल्प को स्‍मरण करते हैं जिन्होंने वर्ष 1999 में मातृभूमि की सतत रूप से दृढ़तापूर्वक रक्षा की। उनकी वीरता वर्तमान पीढ़ी के साथ-साथ आने वाली पीढ़ियों को भी निरंतर प्रेरित करती रहेगी।’
प्रधानमंत्री ने यू20 वर्ल्ड चैम्पियनशिप में 16 पदक जीतने पर भारतीय कुश्ती टीम को बधाई दी

प्रधानमंत्री श्री नरेन्द्र मोदी ने यू20 वर्ल्ड चैम्पियनशिप्स में 16 पदक (पुरुष और महिला फ्रीस्टाइल में 7-7 और ग्रीको रोमन में 2) जीतने पर भारतीय कुश्ती टीम को बधाई दी है। प्रधानमंत्री ने ट्वीट किया; “हमारे पहलवानों ने हमें फिर से गौरवान्वित किया है! यू20 वर्ल्ड चैम्पियनशिप्स में 16 पदक (पुरुष और महिला फ्रीस्टाइल में 7-7 और ग्रीको रोमन में 2) जीतने पर हमारी टीम को बधाई। यह भारत का अभी तक का सर्वश्रेष्ठ प्रदर्शन है। इससे पता चलता है कि भारतीय कुश्ती का भविष्य सुरक्षित हाथों में हैं!”
प्रधानमंत्री ने “टीबी उन्मूलन” शिखर सम्मेलन के उद्घाटन सत्र को संबोधित किया

प्रधानमंत्री श्री नरेंद्र मोदी ने आज नई दिल्ली में “टीबी उन्मूलन” शिखर सम्मेलन के उद्घाटन सत्र को संबोधित किया। प्रधानमंत्री ने उम्मीद जताई कि टीबी के खात्मे के लिए दिल्ली में हो रहा टीबी उन्मूलन शिखर सम्मेलन एक मील का पत्थर साबित होगा। उन्होंने कहा कि इस रोग के खात्मे के लिए हरसंभव प्रयास कर रही है। यह गरीबों के जीवन में सुधार से भी जुड़ा हुआ है क्योंकि इसका सबसे ज्यादा शिकार भी गरीब ही होते हैं। प्रधानमंत्री ने कहा कि भारत ने 2025 तक पूरी तरह से टीबी को खत्म करने का लक्ष्य रखा है जबकि वैश्विक लक्ष्य 2030 का है। उन्होंने कहा कि सरकार इस लक्ष्य को हासिल करने के लिए व्यापक स्तर पर कार्य कर रही है। उन्होंने कहा कि इस संबंध में राज्य सरकारों की भूमिका अहम हैं और उन्होंने सभी मुख्यमंत्रियों को चिट्ठी लिखकर इस अभियान से जुड़ने का आग्रह किया है। प्रधानमंत्री ने कहा कि टीबी को खत्म करने के लिए टीबी फिजीशियन और स्वास्थ्य कर्मियों की महत्वपूर्ण भूमिका है। उन्होंने कहा कि हर वो व्यक्ति जो इस बीमारी को हराकर ही दम लेता है, वो भी प्रशंसा का पात्र है। प्रधानमंत्री ने मिशन इंद्रधनुष और स्वच्छ भारत का उदाहरण देते हुए कहा कि किस तरह केंद्र सरकार तय किए गए लक्ष्यों को लेकर तेजी से कार्य कर रही है।
संसद के बजट सत्र से पूर्व 31 जनवरी 2019 को मीडिया को दिया गया प्रधानमंत्री का वक्‍तव्‍य

आप सबको 2019 की बहुत-बहुत शुभकामनाएं। आज बजट सत्र प्रारंभ हो रहा है। कुछ ही देर के बाद आदरणीय राष्‍ट्रपति जी दोनों सदनों के संयुक्‍त सत्र को संबोधित करेंगे।पिछली बार सदन का रुख हम सबने देखा है। आज देश में एक जागरूकता है, हर नागरिक सदन की गतिविधि को बहुत बारीकी से देखता है। और आज देश की हर छोटी-मोटी घटना को पहुंचने की reach भी बहुत है तो सामान्‍य मानवी तक सारी बातें पहुंचती हैं। और उसके कारण discussion में जिनका interest नहीं होता है, debate में जिनका interest नहीं होता है, उनके प्रति समाज में स्‍वाभाविक नाराजगी पैदा होती है। मैं आशा करता हूं कि सभी हमारे आदरणीय सांसद इन जन-भावनाओं को ध्‍यान में रखते हुए इस बजट सत्र का उपयोग गहराई से, विस्‍तार से, जानकारियों से भरपूर, चर्चा में हिस्‍सा लें, अपने विचार रखें, सदन को लाभान्वित करें, सरकार को भी लाभान्वित करें और हमारे पास इस सत्र में जितना भी काम है, उसका सर्वाधिक उपयोग हमारे सभी आदरणीय सांसद करें; ऐसी मेरी उनसे अपेक्षा है और मैं ये भी जानता हूं कि अब जब अपने-अपने क्षेत्र में भी उनको जाना है, तो इस बार सदन में जो उत्‍तम और साकारात्‍मक व्‍यवहार रहा होगा, उसका एक सकारात्‍मक लाभ मैदान में भी, सदस्‍यों के तरफ लोगों के देखने के व्‍यवहार में भी नजर आता रहता है। मुझे विश्‍वास है इस गंभीरता को सभी लोग स्‍वीकार करेंगे। सबका साथ-सबका विकास- इस मंत्र को ले करके हम चलें हैं, आगे भी इसके लिए हम प्रतिबद्ध हैं, committed हैं। सदन में भी सबका साथ ले करके देश के विकास के लिए काम करने के निर्णयों में हम आगे बढ़ना चाहते हैं। हमारी पूरी कोशिश रहेगी, हर विषय पर चर्चा करने के लिए हम उत्‍सुक हैं। मैं स्‍वागत करूंगा खुले मन से चर्चा का, मैं स्‍वागत करूंगा सदन की कार्रवाई अच्‍छे ढंग से चले इसका, मैं स्‍वागत करूंगा कि यहां सभी सदस्‍य मिल करके भावी भारत के निर्माण में कुछ न कुछ योगदान देने की गर्व प्राप्‍त करें। बहुत-बहुत धन्‍यवाद
प्रधानमंत्री ने फ्रांस के राष्‍ट्रपति श्री फ्रैंकोइज होलैंडो को उपहार दिया

प्रधानमंत्री श्री नरेन्‍द्र मोदी ने अपनी फ्रांस यात्रा के दौरान फ्रांस के राष्‍ट्रपति श्री फ्रैंकोइज होलैंडो को उपहार में जीवन वृक्ष शीर्षक की एक तस्‍वीर भेंट की, जो भारत में प्रकृति के लिए पारंपरिक सामाजिक सम्‍मान को प्रदर्शित करता है। फ्रांस दिसंबर, 2015 में जलवायु परिवर्तन पर संयुक्‍त राष्‍ट्र संरचना समझौते पर संबंधित पक्षों के सम्‍मेलन की बैठक आयोजित करेगा। वृक्ष मानव जीवन के लिए मूलभूत दैवीय उपहार है, जो भारतीय कला प्रचलनों में बार-बार उभरने वाला एक तत्‍व है। एक बरगद के पेड़ की तरह वि‍विध जड़ों और शाखाओं के साथ जीवन वृक्ष एक पेड़ की उदारता, फल, बीज, आश्रय, उपचार, प्रजनन एवं पुनर्जनन सुविधाओं का प्रतीक है, जो जीवन को बनाए रखता है और वातावरण को स्‍वच्‍छ करता है। यह तस्‍वीर (रेशम पर रंगद्रव्‍य) ओडिशा के कलाकार भास्‍कर महापात्रा द्वारा बनाई गई है, जो अपने परिवार के अन्‍य सदस्‍यों के साथ पिछले 30 वर्षों से कला के इस रूप का अभ्‍यास कर रहे हैं और रघुराजपुर के विरासत शिल्‍प गांव में अपने घर से काम करते हैं। भास्‍कर महापात्रा ललित कला अकादमी से सम्‍मानित किए जा चुके हैं। वह ताम्रपत्र चित्रकारी एवं पटचित्र में प्रशिक्षित हैं और इसके विशेषज्ञ हैं।